डेविस कप में भूपति-बोपन्ना जीते, वापसी का मौका  
भारत ने जापान के साथ जारी डेविस कप वर्ल्ड ग्रुप प्लेऑफ मुकाबलों के दूसरे दिन पहली जीत हासिल करते हुए अपनी वापसी की सम्भावनाओं को जिंदा रखा।
भारतीय टीम ने जापान के साथ जारी डेविस कप वर्ल्ड ग्रुप प्लेऑफ मुकाबलों के दूसरे दिन शनिवार को पहली जीत हासिल करते हुए अपनी वापसी की सम्भावनाओं को जिंदा रखा है। पहले दिन एकल मुकाबलों में मिली हार के बाद दूसरे दिन महेश भूपति और रोहन बोपन्ना की विशेषज्ञ जोड़ी ने युगल मुकाबला जीतकर स्कोर 1-2 कर दिया है।   भूपति और बोपन्ना ने इटो तातसुमा और यूची सुगिता की जोड़ी को 7-5, 3-6, 6-3, 7-6 से पराजित किया। यह मुकाबला तीन घंटे छह मिनट चला। मैच के बाद भूपति ने कहा, "हमने आज एक दूसरे को बधाई देने का रास्ता निकाला। मैं अंत में थोड़ा सुस्त पड़ गया था लेकिन हमने अपना काम कर दिखाया।"  शुक्रवार को खेले गए पहले एकल मुकाबले में जापान के सुगीता ने भारत के सोमदेव देवबर्मन को 6-3, 6-4, 7-5 से पराजित किया जबकि दूसरे एकल मुकाबले में जापान के शीर्ष खिलाड़ी केई निशीकोरी ने बोपन्ना पर 6-3, 6-2, 6-2 से जीत दर्ज की थी।   अब इन मुकाबलों के तीसरे दिन रविवार को दो उलट एकल मुकाबले खेले जाएंगे, जिनमें बोपन्ना और सोमदेव से बेहतर प्रदर्शन की उम्मीद का जा सकती है। पहले उलट एकल मुकाबले में सोमदेव की भिड़ंत निशीकोरी के साथ होगी जबकि दूसरे मुकाबले में बोपन्ना और सुगिता भिड़ेंगे।   सोमदेव और निशीकोरी पहली बार आमने-सामने होंगे। इसी तरह बोपन्ना और सुगिता भी पहली बार एक दूसरे से भिड़ेंगे।   बोपन्ना ने कहा कि उन्हें उम्मीद है कि सोमदेव रविवार को टीम को जीत दिलाते हुए बराबरी कराएंगे। बोपन्ना ने कहा, "हम आशा कर रहे हैं कि सोमदेव रविवार को जीत हासिल करेंगे। मैं इस मैच का बेसब्री से इंतजार कर रहा हूं।"  भारतीय टीम के गैर खिलाड़ी कप्तान शिव प्रकाश मिश्रा ने कहा कि युगल मुकाबले में जीत उनकी टीम के लिए बेहद जरूरी थी क्योंकि इसके माध्यम से भारत वापसी और फिर मुकाबला अपने नाम करने के बारे में सोच सकता है।  मिश्रा ने कहा, "यह जीत हमारे लिए जरूरी थी। यह शुरुआत है। सोमदेव के कंधे में चोट है। वह चिकित्सक के पास गए हैं। हमें उम्मीद है कि वह उलट एकल मुकाबले में जरूर खेलेगे।"  जापान और भारत के बीच अब तक कुल 21 बार भिड़ंत हुई है, जिसमें से भारत ने 18 मैच जीते हैं जबकि तीन मैच जापान के हिस्से में गए हैं। जापान ने इससे पहले 1985 में विश्व ग्रुप में हिस्सा लिया था।